**Pressemeddelelse – Biblo & Bådfart den 20. august 2016**

*Hvad har salmer og Sorø sø med hinanden at gøre? Og hvad lavede B.S. Ingemann egentlig, da han boede i Sorø? Det er nogle af de spørgsmål, du kan få svar på, når Sorø Bibliotek inviterer til arrangementet Biblo & Bådfart.*

Turbåden Lille Claus lyder ikke helt som den plejer, når den stævner ud på Sorø Sø lørdag den 20. august. Her vil de sagte bølgeskvulp blande sig med tonerne af Ingemanns kendte salmer, når guitarist og sanger Lars Kristian Sørensen underholder ombord. Den stemningsfulde sejltur er første del af programmet for Biblo & Bådfart, der står i Ingemanns tegn. Her vil deltagerne få en litteraturoplevelse, der er lidt ud over det sædvanlige, og som appellerer til flere sanser.

Programmet fortsætter med en lille gåtur langs søen til Værkerne, hvor forfatter Marianne Hesselholdt vil fortælle om den folkekære digters liv og værk i Sorø. Dagen rundes af med lidt godt til ganen, som er inspireret af madkulturen på Ingemanns tid.

Biblo & Bådfart er det andet af i alt fire arrangementer under konceptet Biblo på udebane – et nyt tiltag, der skal bringe litteraturen ud af biblioteket og ud i naturen og byrummet. Projektet har fået støtte af Kulturstyrelsen samt Cumulis kulturpulje.

Biblo & Bådfart finder sted lørdag den 20. august kl. 10.45-15.00. Arrangementet koster 60 kr. og inkluderer en let frokost. Der kan købes billetter på Sorø og Dianalund Bibliotek.

Se mere om programmet her: <https://www.soroebib.dk/arrangementer/voksne/biblo-og-baadfart>

**For yderligere information om projektet kontakt:**

**Biblioteksleder Mia Sørup: 22 56 79 03**